Lukács Helga-Erika

*Kortárs*

Láttál-e már küklopszot zöld fa tetején járni?

Különös élmény a Megváltótól.

Szelíden néz a pincepogár

-már megint a sötét vesz körül-

Versnek túlzás ez az élmény.

Korai frázis: ego sum poeta natus

Kékköves koboldkép kintről kommentál,

zavaros hajszálerdőben kóválygok,

Jackson hangja kísért mély álmomban

-távol az ébredés, az éjszaka Van.

Esős téli álmom-fogadj magadba,

élj tovább halálomból, maradj magamra.

 *Marosvásárhely, 2021. május 16*.

*Idővel*

minden más lesz egyszer

-kifakul írásom a papírról,

emlékeitekben homályos folt leszek.

felidézni akartok,

de a feledés tintafoltként

pusztítja el szemernyi örökségem

a földi lét pergamenéről.

savas esőben verseim

terméketlen földbe mosódnak,

ily módon hiába szántanak

kikeletkor szómíves költészetkedvelők,

halott virágot öntözni

okafogyott teendő.

mit hagyjak hátra eképpen,

hogy termése étek lehessen

hosszú évszázadokon át?

szellemetek termőföldjébe

életerős magokat szórok szét,

teremtés reményében tanítlak

öntözni, aratni, alkotni, szeretni.

 *Marosvásárhely, 2021. július 12*.